Galko, Ľubomír, poslanec NR SR (2014-10-30):
Ďakujem pekne. Prajem dobré ráno. Vážená pani predsedajúca, vážené kolegyne, kolegovia, spolu s Richardom Vašečkom z klubu OBYČAJNÍ ĽUDIA a nezávislé osobnosti vám predkladáme návrh zákona, ktorým sa dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Predložený návrh je reakciou na súčasnú situáciu, kedy jedna spravodajská služba, mám na mysli Slovenskú informačnú službu, poskytuje verejnosti v rámci svojich možností vyplývajúcich z jej charakteru činnosti primeraný prehľad o základnej skladbe finančných prostriedkov vyčlenených na jej činnosť a druhá spravodajská služba Vojenské spravodajstvo vystupuje vo vzťahu k verejnosti netransparentne a ignoruje skutočnosť, že prostriedky vyčlenené na jej činnosť pochádzajú z peňazí daňovníkov. Ako predkladatelia tohto návrhu sme presvedčení, že daňovníci majú právo, rovnako ako pri Slovenskej informačnej službe, dozvedieť sa bližšie podrobnosti o základnej skladbe finančných prostriedkov vyčlenených na činnosť Vojenského spravodajstva. Podotýkam, že predložený návrh zákona rešpektuje tú skutočnosť, že Vojenské spravodajstvo obdobne, ako aj spomenutá Slovenská informačná služba, pracuje v režime utajeného charakteru činnosti a preto aj navrhovaný rozsah zverejňovaných informácií zodpovedá rozsahu informácií zverejňovaných Slovenskou informačnou službou na jej webovom sídle. Predloženým návrhom sa za účelom lepšej kontroly taktiež navrhuje, aby súčasťou zverejneného záverečného účtu kapitoly Ministerstva obrany Slovenskej republiky bola aj výška limitu Vojenského spravodajstva z rozpočtu Ministerstva obrany Slovenskej republiky a to tak isto v členení na bežné výdavky a na kapitálové výdavky. Sme presvedčení, že je neprijateľné, aby sa naďalej toleroval stav, kedy Vojenské spravodajstvo je napriek značnému objemu pridelených finančných prostriedkov takpovediac neviditeľným subjektom, na ktorý majú daňovníci iba povinnosť prispievať bez možnosti získať aspoň základné informácie o účelovom určení finančných prostriedkov vyčlenených na jeho činnosť, o ich reálnom čerpaní. Účinnosť predloženého návrhu zákona sa navrhuje od nasledujúceho rozpočtového roku. Dámy a páni, boli sme svedkami situácie pred zlučovaním Vojenského spravodajstva v roku 2013, keď bola sľubovaná 19-percentná úspora pri zlúčení Vojenského spravodajstva. Výsledok bol ten, že v roku 2013 bol rozpočet Vojenského spravodajstva v priebehu roka navýšený o 55 %. V čase, kedy bolo ohlásené toto zlúčenie, to bolo v roku 2012, tak bol navýšený o neuveriteľných 67 %. To znamená, že v roku 2012 a 2013 minulo Vojenské spravodajstvo toľko, ako predtým tri roky, ako predtým počas troch rokov. A to počas tých troch rokov viedol rezort obrany jeden a pol roka minister za SMER pán Baška, jeden a pol roka som ho viedol ja. V poriadku. Pokiaľ je to potrebné, zvyšujme tento rozpočet, ale robme to pod verejnou kontrolou poslancov, verejnosti, médií, bezpečnostnej komunity a robme to už pri návrhu rozpočtu a nie v priebehu. Posledná vec, ktorú by som chcel uviesť, je to, že minister obrany Martin Glváč niekoľkokrát deklaroval, že je za transparentnosť v tomto smere a že si vie predstaviť základné odtajnenie rozpočtu Vojenského spravodajstva v tej kategórii, ako to robí Slovenská informačná služba. Naposledy to urobil minulý týždeň v článku v Hospodárskych novinách, kde priamo verejne vyhlásil, že súhlasí s tým, aby rozpočet Vojenského spravodajstva v takom režime, ako ho zverejňuje Slovenská informačná služba, bol zverejňovaný aj Vojenským spravodajstvom. Tieto jeho vyhlásenia dávam do pozornosti kolegom zo SMER-u, lebo tým pádom náš návrh, návrh môj a návrh Richarda Vašečku má takto podporu samotného ministra obrany a dovoľujem si vás požiadať o jeho schválenie. Ďakujem pekne, pani predsedajúca, skončil som.